കോടതിയലക്ഷ്യത്തില് ശിക്ഷിക്കാനുള്ള അധികാരം ഇല്ലാതാക്കാനാകില്ല: സുപ്രീം കോടതി ന്യൂഡല്ഹി: കോടതിയലക്ഷ്യത്തിനു ശിക്ഷിക്കാനുള്ള കോടതിയുടെ അധികാരത്തെ നിയമനിര്മാണം കൊണ്ടുപോലും ഇല്ലാതാക്കാനാകില്ലെന്നു സുപ്രീംകോടതി.അനാവശ്യമായ പൊതുതാല്പര്യ ഹര്ജികള് നല്കി സുപ്രീം കോടതിയുടെ നിയമാധികാരം ദുരുപയോഗം ചെയ്തുവെന്നു കാട്ടി എന്.ജി.ഒയ്ക്ക് ഏര്പ്പെടുത്തിയ 25 ലക്ഷം രൂപ പിഴ അടക്കാത്തതിനു സംഘടനയുടെ ചെയര്പഴ്സണ് കുറ്റക്കാരനെന്നു കണ്ടെത്തിയാണു കോടതി പരാമര്ശം. സുരാസ് ഇന്ത്യ ട്രസ്റ്റ് ചെയര്മാന് രാജീവ് ദയ കോടതിയലക്ഷ്യക്കേസില് കുറ്റക്കാരനെന്നു വിലയിരുത്തിയ ജസ്റ്റീസ് സഞ്ജയ് കിഷന് കൗള് അധ്യക്ഷനായ ബെഞ്ച് രാജീവിന്റെ നടപടികള് കോടതിയെ അപകീര്ത്തിപ്പെടുത്തുന്നതാണെന്നും അതു അനുവദിക്കാനാവില്ലെന്നും ചൂണ്ടിക്കാട്ടി. നേരത്തേ തനിക്ക് പണമടയ്ക്കാനുള്ള വരുമാനമാര്ഗമില്ലെന്നു വാദിച്ച രാജീവ് ദയാഹര്ജിയുമായി രാഷ്ട്രപതിയെ സമീപിക്കുമെന്ന് പറഞ്ഞിരുന്നു. എന്നാല് ഇത്തരത്തില് പിഴ ഈടാക്കുന്ന സംഭവത്തില് രാഷ്ട്രപതിയെ സമീപിക്കാന് വകുപ്പുകളൊന്നുമില്ലെന്നായിരുന്നു സുപ്രീം കോടതിയുടെ പരാമര്ശം. രാജീവ് ദയ 25 ലക്ഷം നിക്ഷേപിച്ചിട്ടില്ലെന്നു ചൂണ്ടിക്കാട്ടിയ സുപ്രീം കോടതി റവന്യൂറിക്കവറി കേസുകളില് ചെയ്യുന്നതുപോലെ രാജീവിന്റെ സ്വത്തുവകകളില്നിന്ന് ഈടാക്കാനും ഉത്തരവിട്ടിരുന്നു.